Source: http://blog.judikaty.info/vydanie-platobneho-rozkazu-mozete-docielit-uz-desiatich-pracovnych-dni-od-splnenia-podmienok-pre-jeho-vydanie-ake-podmienky-k-tomu-treba-splnit-od-01-07-2016/
Timestamp: 2017-09-21 13:58:57+00:00
Document Index: 2969039

Matched Legal Cases: ['§ 265', '§ 268', 'súd ', 'súd ', 'súd ', '§ 123', '§ 132', 'súd ', '§ 265', 'súd ', '§ 265', '§ 559', '§ 517', '§ 3', '§ 265', 'súd ', '§ 265', 'súd ', 'súd ', 'súd ']

Vydanie platobného rozkazu môžete docieliť už do desiatich pracovných dní od splnenia podmienok pre jeho vydanie. Aké podmienky k tomu treba splniť od 01.07.2016? | Judikáty
Právnu úpravu platobných rozkazov s účinnosťou od 01. 07. 2016 obsahuje Civilný sporový poriadok (CSP) v ustanoveniach § 265 – § 268, pričom podľa uvedených ustanovení CSP možno o žalobe rozhodnúť bez vyjadrenia žalovaného a bez nariadenia pojednávania aj platobným rozkazom, v ktorom sa žalovanému uloží, aby do 15 dní od doručenia zaplatil uplatnenú peňažnú pohľadávku alebo jej časť a nahradil trovy konania alebo aby v tej istej lehote podal odpor a to v prípadoch, kedy je možné vo veci samej alebo o jej časti rozhodnúť na základe skutočností tvrdených žalobcom, o ktorých súd nemá pochybnosti, najmä ak tieto skutočnosti vyplývajú z listinných dôkazov predložených žalobcom spolu so žalobou.
Ak k tomu žalobca predloží spolu so žalobou aj platobný rozkaz na tlačive zverejnenom ministerstvom spravodlivosti na jeho webovom sídle a na vydanie platobného rozkazu sú inak splnené všetky zákonom ustanovené podmienky a je zaplatený súdny poplatok, súd vydá platobný rozkaz najneskôr do desiatich pracovných dní od splnenia týchto podmienok.
Poďme sa teda pozrieť na to, čo všetko treba splniť k tomu aby súd v uvedenej 10 dňovej lehote vydal platobný rozkaz:
V prvom rade si treba uvedomiť, že príslušné ustanovenia CSP už nepoužívajú pojem „návrh, navrhovateľ a odporca“. Tomu bude potom potrebné prispôsobiť aj podanie, ktorým sa na súde budeme vydania platobného rozkazu domáhať.
V zmysle ustanovenia § 123 ods. 2 CSP je podaním vo veci samej najmä žaloba, vzájomná žaloba, zmena žaloby, späťvzatie žaloby, odpor, odvolanie, dovolanie a ak to z povahy veci vyplýva, aj návrh na nariadenie neodkladného opatrenia alebo zabezpečovacieho opatrenia. Stranami sú žalobca a žalovaný. Tejto terminológii je už po 01. júli 2016 potrebné prispôsobiť všetky podania súdu v sporových konaniach. Preto doterajší „návrh na vydanie platobného rozkazu“ bude vhodnejšie označiť ako „žaloba na vydanie platobného rozkazu“ alebo „žaloba so žalobným návrhom na vydanie platobného rozkazu“ a procesné strany bude treba označiť ako žalobca a žalovaný, teda nie navrhovateľ a odporca.
Náležitosti žaloby sú obsiahnuté v ustanovení § 132 CSP a sú nimi okrem všeobecných náležitostí podania (ktorému súdu je podanie určené, kto ho robí, ktorej veci sa týka, čo sa ním sleduje, podpis a ak ide o podanie v prebiehajúcom konaní, tak aj uvedenie spisovej značky konania) aj označenie strán, opis rozhodujúcich skutočností, označenie dôkazov na ich preukázanie a žalobný návrh.
Správne vypracovanie žaloby, obsahujúcej nielen všetky formálne náležitosti aj opis rozhodujúcich skutočností podložený listinnými či inými dôkazmi, nám však ešte stále nebude stačiť k tomu, aby súd vydal platobný rozkaz v lehote desiatich pracovných dní, tak ako to predpokladá ustanovenie § 265 ods. 2 CSP. Na to, aby súd v tejto lehote platobný rozkaz vydal, musí byť totiž ešte zaplatený aj súdny poplatok a spolu so žalobou musí byť súdu predložený aj platobný rozkaz na tlačive zverejnenom ministerstvom spravodlivosti SR na jeho webovom sídle, teda tu:
https://www.justice.gov.sk/Formulare/Stranky/Platobne-rozkazy.aspx
Nižšie uvedený vzor žaloby so žalobným návrhom na vydanie platobného rozkazu vychádza zo vzťahu založeného medzi veriteľom a dlžníkom zmluvou o pôžičke.
V ………………., dňa ……………..
so žalobným návrhom na vydanie platobného rozkazu
Žalobca: Meno a priezvisko: ………………………………
Dátum narodenia: ………………………………..
Bydlisko: ……………………………………………
Štátne občianstvo: ……………………………….
Tel. číslo: …………………………………………..
Meno a priezvisko: ………………………………
na zaplatenie sumy 5 000,00 Eur s príslušenstvom
Podané dvojmo spolu aj s prílohami.
Doklad o zaplatení súp tvorí prílohu žaloby.
● platobný rozkaz na tlačive zverejnenom MSSR podľa § 265 ods. 2 CSP
● listinné dôkazy označené v texte
Žalobca uzatvoril dňa 01.08.2016 so žalovaným zmluvu o pôžičke, na základe ktorej mu požičal sumu 5 000,00 Eur, ktorú sa mu žalovaný zaviazal vrátiť v hotovosti a v celosti, najneskôr v lehote do 31.08.2016.
Vzhľadom ku skutočnosti, že žalovaný svoj záväzok vrátiť požičanú sumu v dohodnutej lehote nesplnil, vyzval ho žalobca listom zo dňa 05.09.2016 aby tak urobil bezodkladne po doručení uvedeného listu. Ani po tejto výzve však žalovaný dlžnú sumu žalobcovi nevrátil, a dňom 01.09.2016 sa dostal s plnením svojho dlhu do omeškania. Pre prípad omeškania so splatením dlhu si strany nedohodli v zmluve o pôžičke nijaký úrok z omeškania.
D ô k a z y : zmluva o pôžičke zo dňa 01.08.2016
písomná výzva žalobcu zo dňa 05.09.2016
Odkaz na zákonné ustanovenia o ktoré žalobca opiera svoj nárok
Podľa § 559 ods. 2 Občianskeho zákonníka dlh musí byť splnený riadne a včas.
Podľa § 517 ods. 1,2 Občianskeho zákonníka dlžník, ktorý svoj dlh riadne a včas nesplní, je v omeškaní. Ak ide o omeškanie s plnením peňažného dlhu, má veriteľ právo požadovať od dlžníka popri plnení úroky z omeškania, ktorých výšku ustanovuje vykonávací predpis.
Podľa ustanovenia § 3 nariadenia vlády SR č. 87/1995 Z.z., ktorým sa vykonávajú niektoré ustanovenia Občianskeho zákonníka výška úrokov z omeškania je o 5 percentuálnych bodov vyššia ako základná úroková sadzba Európskej centrálnej banky platná k prvému dňu omeškania s plnením peňažného dlhu.
Základná úroková sadzba ECB ku dňu podania tejto žaloby predstavuje 0,00%.
Podľa § 265 odsek 1 Civilného sporového poriadku ak je možné vo veci samej alebo o jej časti rozhodnúť na základe skutočností tvrdených žalobcom, o ktorých súd nemá pochybnosti, najmä ak tieto skutočnosti vyplývajú z listinných dôkazov, možno o žalobe rozhodnúť bez vyjadrenia žalovaného a bez nariadenia pojednávania aj platobným rozkazom, v ktorom sa žalovanému uloží, aby do 15 dní od doručenia zaplatil uplatnenú peňažnú pohľadávku alebo jej časť a nahradil trovy konania alebo aby v tej istej lehote podal odpor. Výrok o trovách konania sa na účely konania o platobnom rozkaze považuje za uznesenie.
Podľa § 265 odsek 2 Civilného sporového poriadku ak žalobca predloží spolu so žalobou platobný rozkaz na tlačive zverejnenom ministerstvom spravodlivosti na jeho webovom sídle a na vydanie platobného rozkazu sú splnené zákonom ustanovené podmienky a je zaplatený súdny poplatok, súd vydá platobný rozkaz najneskôr do desiatich pracovných dní od splnenia týchto podmienok.
D ô k a z: prehľad úrokových sadzieb ECB
Vyčíslenie trov súdneho konania
S uplatnením nároku voči žalovanému vznikli žalobcovi trovy súdneho konania, pozostávajúce zo zaplateného súdneho poplatku v sume 300,00 Eur.
D ô k a z: doklad o úhrade súdneho poplatku
Žalobný návrh s návrhom na vydanie platobného rozkazu
Žalobca má za to, že sú splnené všetky zákonné podmienky pre vydanie platobného rozkazu, tak ako ich predpokladá CSP, preto navrhuje aby súd vydal tento
I. Žalovaný je povinný do 15 dní od doručenia platobného rozkazu zaplatiť žalobcovi sumu 5 000,00 Eur s úrokom z omeškania vo výške 5 % ročne zo sumy 5 000,00 Eur od 1. septembra 2016 až do zaplatenia, alebo v rovnakej lehote podať proti platobnému rozkazu odpor.
II. Žalovaný je povinný do 15 dní odo dňa doručenia platobného rozkazu zaplatiť žalobcovi náhradu trov konania vo výške 300,00 Eur.
V prípade, že po vydaní platobného rozkazu dôjde k jeho zrušeniu, alebo platobný rozkaz vydaný nebude, navrhuje žalobca aby súd vydal vo veci tento
Žalovaný je povinný zaplatiť žalobcovi sumu 5 000,00 Eur s úrokom z omeškania vo výške 5 % ročne zo sumy 5 000,00 Eur od 1. septembra 2016 až do zaplatenia a nahradiť mu trovy konania, to všetko v lehote do 3 dní odo dňa právoplatnosti rozsudku.
Žalobca v zast.:
September 13, 2016 Tono Vass Zanechajte komentár
Previous PostDOČKÁME SA ZRÝCHLENÉHO VYDÁVANIA PLATOBNÝCH ROZKAZOV?Next PostQuo vadis, obchodné právo? Odborná konferencia